Дамыгъэ лъапIэхэмрэ щIыхь тхылъхэмрэ
КIуэкIуэ Валерий и цIэр зезыхьэ Къэбэрдей-Балъкъэр къэрал мэкъумэш университетыр зызыужь, ефIакIуэ, лъагапIэщIэхэр зи плъапIэ еджапIэ нэхъыщхьэхэм ящыщщ. Абы и щыхьэтщ университетым иджыблагъэ зыIэригъэхьа ехъулIэныгъэщIэхэр. КъБКъМУ-м и егъэджакIуэхэмрэ студентхэмрэ ягъэхьэзыра иужьрей щIэныгъэ-инновацэ лэжьыгъэм гулъытэ лъагэ щагъуэтащ мы махуэхэм Москва и ВДНХ-м щекIуэкIа «Бжьыхьэ дыщафэ» Урысейпсо мэкъумэш-промышленнэ гъэлъэгъуэныгъэм.
Университетым и пресс-IэнатIэм и лэжьакIуэ КIурашын Заремэ хъыбар къызэрыдигъэщIамкIэ, зи гугъу тщIы проектхэр теухуауэ щытащ мэкъумэш хозяйствэм Iуэху зехьэкIэщIэ мардэхэр хэгъэхьэным. Къэралпсо гъэлъэгъуэныгъэм и утыку лэжьыгъэщIэу блы ирахьати, абыхэм ящыщу щым дыщэ медалхэр, плIым — дыжьынхэр къыхуагъэфэщащ. КъинэмыщIауэ, проектхэр зи IэдакъэщIэкIхэм иратащ щIыхь, фIыщIэ тхылъхэр.
КъБКъМУ-м и ректор Апажэ Аслъэн зэрыжиIэмкIэ, проектхэр пхыгъэкIыным епха Iуэхухэр зы илъэсым нэхърэ адрейм нэхъ гугъуж мэхъу, сыту жыпIэмэ инновацэ мардэхэм заужь, йофIакIуэри. Абы щхьэкIэ къэмы- нэу, университетым и щIэныгъэлI- хэм яхулъокI мэкъумэш IэнатIэр зыхуэныкъуэ проект пэрытхэр зэхалъхьэн, апхуэдэ я лэжьыгъэфIхэр къэралпсо утыкум ирахьэу ехъулIэ- ныгъэхэр зыIэрагъэхьэн.
ЗэфIэкIышхуэ зиIэ еджапIэ нэхъыщхьэм дохъуэхъу и иужьрей текIуэныгъэм папщIэ, лъагапIэщIэхэми нэсыну ди гуапэщ.
КЪАРДЭН Маритэ.
